Eskom-werkers vas oor bedrogFoto: GCIS Kapt. Paul Ramaloko, woordvoerder van die Valke, het gesê die twee werknemers en ŉ medepligtige is die naweek in hegtenis geneem. Eskom het verdagte aktiwiteite in sy IT-departement opgemerk en die Valke in kennis gestel. Ramaloko het gesê twee werknemers is na ŉ twee maande lange ondersoek geïdentifiseer en in hegtenis geneem. “Die twee werknemers, 27 en 29 jaar oud, het met Eskom se salarisnetwerkstelsel ingemeng en dit sou miljarde rande in die gedrang gebring het. Hulle is Vrydag, terwyl hulle aan diens was, by Eskom se opleidingsfasiliteit in Midrand in hegtenis geneem.” Volgens Ramaloko het die twee verdagtes die Valke na die beweerde meesterbrein gelei. Die 32-jarige verdagte is in hegtenis geneem in Meredale, suid van Johannesburg. Ramaloko het gesê daar is klopjagte op die drie verdagtes se huise uitgevoer waartydens daar op talle rekenaars, selfone en ander toestelle beslag gelê is wat moontlik gebruik is om die misdryf te pleeg.